»Vi kender jo mange af hans synspunkter, og det synes jeg ikke, der er behov for at smide flere midler efter. Det er jo velkendt stof.«

Sådan lyder udmeldingen fra miljøordfører Mette Abildgaard fra de Konservative, efter Venstre har foreslået at sætte miljødebattør Bjørn Lomborg på finansloven, skriver Ritzau.

Nuværende klima- og energiminister Lars Chr. Lilleholt (V) bebudede ellers allerede i januar, at han ønskede Lomborg på finansloven, da den danske klimadebat er 'for ensidig og elitær'.

»Der er brug for flere stemmer i klimadebatten,« sagde den daværende V-ordfører i januar.

De seks medlemmer af den konservative folketingsgruppe har diskuteret sagen og vil ikke være med til at give Lomborg en basisbevilling på finansloven. Og med deres nej mangler de afgørende stemmer i blå blok, selv om både Dansk Folkeparti og Liberal Alliance støtter Venstres ønske.

I udtalelsen fra de Konservative lyder det blandt andet:

'Vi har endnu ikke set et bud på, hvad Bjørn Lomborg skal bidrage med af nyt i klimadebatten, og før vi ser det, kan vi ikke støtte, at han kommer på finansloven.'

Lomborg, som i dag bor i Prag, når han da ikke rejser verden rundt, er velkommen til at søge støtte til konkrete projekter - 'og så vil vi vurdere, om det bibringer debatten noget nyt og relevant', fortsætter teksten.

'Men for os Konservative er der ingen tvivl om, at klimaudfordringerne skal anerkendes og håndteres,' understreger K-gruppen, der også genbekræfter partiets støtte til den afgående SR-regerings klimalov fra 2014, skriver Ritzau.

Tidligere leder af Institut for Miljøvurdering Anders Larsen vurderede også over for Ingeniøren for 14 dage siden, at Bjørn Lomborg vil mangle faglig tyngde og politisk legitimitet, hvis han igen skal fungere som institutleder.

Læs også: Efterfølger dumper Lomborg som institutleder

Tidligere miljøminister og klimakommissær Connie Hedegaard har også kritiseret idéen om mere statsstøtte til Lomborg.

“Så vidt jeg kan følge Lomborg, så har han ganske mange indtægter rundt omkring, inklusive fra diverse klimaskeptiske tænketanke,” sagde Hedegaard i juli til Information.